CELEX: 32022D0715
Language: bg
Date: 2022-05-05 00:00:00
Title: Решение за изпълнение (ЕС) 2022/715 на Комисията от 5 май 2022 година за предоставяне на дерогация, с която се разрешава на Унгария да използва средства, различни от средствата за електронна обработка на данни, за обмена и съхранението на информация за системата за контрол на вноса 2 във връзка със стоките в пощенски пратки (нотифицирано под номер С(2022) 2765) (само текстът на унгарски език е автентичен) (текст от значение за ЕИП)

10.5.2022   
               
               
                  BG
               
               
                  Официален вестник на Европейския съюз
               
               
                  L 133/31
               
            
         РЕШЕНИЕ ЗА ИЗПЪЛНЕНИЕ (ЕС) 2022/715 НА КОМИСИЯТА
         от 5 май 2022 година
         за предоставяне на дерогация, с която се разрешава на Унгария да използва средства, различни от средствата за електронна обработка на данни, за обмена и съхранението на информация за системата за контрол на вноса 2 във връзка със стоките в пощенски пратки
         
            
               (нотифицирано под номер С(2022) 2765)
            
         
         (само текстът на унгарски език е автентичен)
         (текст от значение за ЕИП)
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз,
         като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 6, параграф 4 във връзка с член 8, параграф 2 от него,
         след като се консултира с Комитета по Митническия кодекс,
         като има предвид, че:
         
                     (1)
                  
                  
                     С член 6, параграф 1 от Регламент (ЕС) № 952/2013 се изисква всеки обмен на информация между митническите органи и между икономическите оператори и митническите органи, както и съхранението на тази информация съгласно митническото законодателство, да се извършва посредством използването на средства за електронна обработка на данни.
                  
               
                     (2)
                  
                  
                     В член 6, параграф 4 от Регламент (ЕС) № 952/2013 се предвижда възможността в изключителни случаи да се приемат решения, с които на една или повече държави членки да се разрешава дерогация от задължението за използване на средства за електронна обработка на данни за обмена и съхранението на информация, ако тази дерогация се обосновава от специфичното положение на поискалата я държава членка и се предоставя за определен период от време.
                  
               
                     (3)
                  
                  
                     С Решение за изпълнение (ЕС) 2019/2151 на Комисията (2) се създава работната програма относно разработването и въвеждането на електронните системи, предвидени в Митническия кодекс на Съюза („работната програма“). В работната програма са изброени електронните системи, които трябва да бъдат разработени, и датите, на които се предвижда тези системи да влязат в експлоатация. В работната програма се определят изпълнението и датите на въвеждане на системата за контрол на вноса 2 (СКВ2) в съответствие с член 6, параграф 1 и членове 16, 46, 47 и 127—132 от Регламент (ЕС) № 952/2013.
                  
               
                     (4)
                  
                  
                     В съответствие с работната програма държавите членки трябваше да бъдат готови да въведат пусков етап 1 на СКВ2 от 15 март 2021 г., за да събират обобщените декларации за въвеждане от пощенските оператори и предприятията за куриерски услуги за превозваните с въздушен транспорт стоки, а до 1 октомври 2021 г. — да предоставят на икономическите оператори възможността да се свържат към системата и да подават обобщените декларации за въвеждане чрез нея.
                  
               
                     (5)
                  
                  
                     В съответствие с член 127 от Регламент (ЕС) № 952/2013 и член 183, параграф 1, буква в) от Регламент за изпълнение (ЕС) 2015/2447 на Комисията (3) установените в Съюза пощенски оператори трябва от 1 октомври 2021 г. да подават обобщените декларации за въвеждане и да предоставят изискваните данни на митническите органи на съответните държави членки чрез СКВ2.
                  
               
                     (6)
                  
                  
                     Пощенският оператор в Унгария обаче все още няма техническа готовност да изпълни тези изисквания. Поради извънредно обстоятелство, причинено от неспособността на избрания изпълнител да разработи необходимото електронно решение, унгарският пощенски оператор не е могъл да установи връзка със СКВ2 в определения срок 1 октомври 2021 г. Пощенският оператор е решил да използва друг изпълнител за установяването на връзката и техническата работа е в ход. Пощенският оператор съответно все още не може да предава към системата данните за обобщената декларация за въвеждане чрез средства за електронна обработка на данни.
                  
               
                     (7)
                  
                  
                     Извънредното обстоятелство, довело до липсата на техническа готовност на унгарския пощенски оператор, обосновава искането за получаване на дерогация в съответствие с Регламент (ЕС) № 952/2013, подадено от митническия орган на Унгария на 21 декември 2021 г. Поради това с тази дерогация следва временно да се позволи на Унгария да използва средства, различни от средствата за електронна обработка на данни, за обмена и съхранението на информация във връзка със стоките в пощенски пратки, за които този пощенски оператор е задължен да подаде обобщена декларация за въвеждане.
                  
               
                     (8)
                  
                  
                     При изпълнението на настоящото решение митническият орган на Унгария уведомява Комисията за свързването на определения от него пощенски оператор към СКВ2.
                  
               
                     (9)
                  
                  
                     Срокът на дерогацията следва да се основава на етапа на разработването на националната пощенска система, която ще даде възможност за електронно предаване на митническата администрация на данните за СКВ2 за пощенските пратки, както и на графика за нейното завършване.
                  
               
                     (10)
                  
                  
                     Тъй като задължението за подаване по електронен път на данните за обобщената декларация за въвеждане за всички пощенски пратки започна да поражда действие на 1 октомври 2021 г., настоящото решение следва да се прилага от посочената дата,
                  
               ПРИЕ НАСТОЯЩОТО РЕШЕНИЕ:
         
            Член 1
            Чрез дерогация от член 6, параграф 1 от Регламент (ЕС) № 952/2013 митническият орган на Унгария позволява на националния си пощенски оператор да подава обобщените декларации за въвеждане за стоките в пощенски пратки чрез средства за обмен и съхранение на информация, различни от средствата за електронна обработка на данни, до по-ранната от следните две дати — датата, на която националният пощенски оператор установи връзка със системата за контрол на вноса 2 (СКВ2), или 30 април 2022 г.
         
         
            Член 2
            В срок от 1 месец от датата на уведомлението за настоящото решение митническият орган на Унгария уведомява Комисията за свързването на своя национален пощенски оператор към СКВ2 за предоставяне на митническия орган на данните за обобщената декларация за въвеждане за стоките в пощенски пратки.
         
         
            Член 3
            Адресат на настоящото решение е Унгария.
            То се прилага от 1 октомври 2021 г. до 30 април 2022 г.
         
         
            Съставено в Брюксел на 5 май 2022 година.
            
               
                  За Комисията
               
               Paolo GENTILONI
               
                  Член на Комисията
               
            
         
         
            (1)  ОВ L 269, 10.10.2013 г., стр. 1.
         
            (2)  Решение за изпълнение (ЕС) 2019/2151 на Комисията от 13 декември 2019 г. за създаване на работна програма относно разработването и въвеждането на електронните системи, предвидени в Митническия кодекс на Съюза (ОВ L 325, 16.12.2019 г., стр. 168).
         
            (3)  Регламент за изпълнение (ЕС) 2015/2447 на Комисията от 24 ноември 2015 г. за определяне на подробни правила за прилагането на някои разпоредби на Регламент (ЕС) № 952/2013 на Европейския парламент и на Съвета за създаване на Митнически кодекс на Съюза (ОВ L 343, 29.12.2015 г., стр. 558).